**Lietošanas instrukcija: informācija lietotājam**

**RINOGĒLS gels**

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā to noteicis ārsts vai farmaceits.

- Saglabājiet šo instrukciju! Iespējams, ka vēlāk to vajadzēs pārlasīt.

1. Ja Jums nepieciešama papildus informācija vai padoms, vaicājiet farmaceitam.
2. Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
3. Ja pēc 3 dienām nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt**:

1. Kas ir RINOGĒLS un kādam nolūkam to lieto

2. Kas Jums jāzina pirms RINOGĒLS lietošanas

3. Kā lietot RINOGĒLS

4. Iespējamās blakusparādības

5 Kā uzglabāt RINOGĒLS

6. Iepakojuma saturs un cita informācija

**1. Kas ir RINOGĒLS un kādam nolūkam to lieto**

RINOGĒLS gela sastāvā ietilpstošās augu izcelsmes vielas plaši lieto tautas medicīnā. Aktīvo vielu komplekss mazina deguna gļotādas sekrēciju un tūsku, tam ir antibakteriāla un pretvīrusu iedarbība, zāles veicina deguna gļotādas dzīšanu. Gaistošo ēterisko eļļu, ko satur RINOGĒLS, pozitīvā iedarbība izpaužas arī balsenē, trahejā un bronhos.

RINOGĒLS gelu lieto:

* dažādu iemeslu, izņemot alerģijas, izraisītu iesnu simptomātiska terapija;
* deguna un augšējo elpceļu gļotādu iekaisums, tūska;
* apgrūtināta elpošana caur degunu;
* iesnu profilakse.

**2. Kas Jums jāzina** **pirms RINOGĒLS lietošanas**

**Nelietojiet RINOGĒLS šādos gadījumos:**

* ja Jums ir alerģija pret aktīvajām vielām vai kādu citu (6. punktā minēto) šo zāļu sastāvdaļu;
* alerģija pret kurvjziežu dzimtas augiem;
* bērniem līdz 2 gada vecumam;
* bērniem, kuriem bija krampji.

**Brīdinājumi un piesardzība lietošanā**

* Pirms RINOGĒLS gela lietošanas konsultējieties ar ārstu vai farmaceitu.
* Pirms un pēc zāļu lietošanas jāmazgā rokas.
* Nav pieļaujama RINOGĒLS iekļūšana acīs. Ja tas noticis, jāskalo ar lielu tekoša ūdens daudzumu.
* Gļotādas kairinājuma gadījumā zāļu lietošana jāpārtrauc.
* Smagu reakciju gadījumā (gļotādas bojājumi, alerģiskas reakcijas) zāļu lietošana jāpārtrauc un steidzami jākonsultējas ar ārstu.
* Ievērojiet īpašu piesardzību, lietojot gelu bērniem vecumā no 2 līdz 12 gadiem ierobežotas pieredzes dēļ.

**Bērni un pusaudži**

Nerekomendē lietot bērniem vecumā no 2 līdz 12 gadiem ierobežotas pieredzes dēļ.

**Citas zāles un RINOGĒLS**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot, ieskaitot zāles, ko var iegādāties bez receptes.

RINOGĒLSgela mijiedarbība ar citām zālēm nav aprakstīta.

**Grūtniecība, barošana ar krūti un fertilitāte**

Nav pierādīta zāļu pilnīga drošība grūtniecības un bērna zīdīšanas laikā, tādēļ grūtniecības periodā un sievietēm, kas baro bērnu ar krūti, lietot nerekomendē.

**Transportlīdzekļu vadīšana un mehānismu apkalpošana**

Ietekmi nenovēro.

**3. Kā lietot RINOGĒLS**

Vienmēr lietojiet šīs zāles tā, kā ārsts vai farmaceits Jums stāstījis. Neskaidrību gadījumā vaicājiet ārstam vai farmaceitam.

Gelu plānā slānī uzziež deguna gļotādai un uz ādas tieši zem nāsīm. Lietošanas biežums

atkarīgs no simptomu intensitātes, bet ne biežāk kā divas reizes stundā.

**Lietošana bērniem un pusaudžiem**

RINOGĒLS nedrīkst lietot bērniem līdz 2 gadu vecumam, jautājumu par zāļu lietošanu un to biežumu bērniem no 2 līdz 6 gadu vecumam izlemj ārsts, no 6 līdz 12 gadu vecuma lietošanas biežums – 2-4 reizes dienā, bet pieredze par lietošanu bērniem līdz 12 gadu vecumam ir ierobežota.

**Ja esat lietojis RINOGĒLS vairāk nekā noteikts**

Saindēšanās ar zāļu sastāvdaļām novērota gadījumos, kad to devas ievērojami pārsniegušas daudzumus, ko satur vesels RINOGĒLS iepakojums. Tādējādi pārdozēšanas iespēja praktiski nepastāv.

**Ja esat aizmirsis lietot RINOGĒLS**

Turpiniet lietot zāles Jums noteiktajā devā, tiklīdz par to atceraties, bet ne biežāk kā divas reizes stundā.

**Ja Jūs pārtraucat lietot RINOGĒLS**

Zāļu lietošanu pārtraucot, ārstētie simptomi var atgriezties.

Ja Jums ir kādi jautājumi par šo zāļu lietošanu, jautājiet savam ārstam vai farmaceitam.

**4. IESPĒJAMĀS BLAKUSPARĀDĪBAS**

Tāpat kā citas zāles, šīs zāles var izraisīt blakusparādības, kaut arī ne visiem tās izpaužas.

*Reti* (*rodas 1 līdz 10 no 10 000 lietotājiem):*

Konjunktīvas kairinājums, ādas kairinājums, izsitumi uz ādas, kontaktdermatīts.

*Biežums nav zināms:*

Paaugstinātas jutības reakcijas (alerģija).

**Papildus blakusparādības bērniem**

*Ļoti reti* (*rodas mazāk, kā 1 no 10 000 lietotājiem):*

Piparmētru ēteriskās eļļas sastāvā ietilpstošais mentols bērniem līdz 2 gada vecumam var izraisīt reflektoras balsenes spazmas.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu, farmaceitu vai medmāsu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV-1003. Tālr.: +371 67078400; Fakss: +371 67078428. Tīmekļa vietne: [www.zva.gov.lv](http://www.zva.gov.lv/?id=613&sa=613&top=3).

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt RINOGĒLS**

Uzglabāt bērniem neredzamā un nepieejamā vietā.

Uzglabāt temperatūrā līdz 25 °C. Sargāt no gaismas un mitruma.

Nelietot šīs zāles pēc derīguma termiņa beigām, kas norādīts uz trauciņa, tūbiņas un kastītes pēc „Derīgs līdz”. Derīguma termiņš attiecas uz norādītā mēneša pēdējo dienu.

Nelietojiet šīs zāles, ja pamanāt, ka zāļu tiešais iepakojums ir bojāts.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko RINOGĒLS satur**

Aktīvās vielas ir smiltsērkšķa eļļa, eikalipta ēteriskā eļļa, Sibīrijas dižegles eļļa, piparmētras ēteriskā eļļa un kliņģerītes tinktūra.

Viens grams gela satur:

Smiltsērkšķa eļļu (Hippopheae oleum) 10 mg

Eikalipta ēterisko eļļu (Eucalypti aetheroleum) 5 mg

Sibīrijas dižegles eļļu (Abietis sibiricae oleum) 5 mg

Piparmētras ēterisko eļļu (Menthae piperitae aetheroleum) 10 mg

Kliņģerītes tinktūru (Calendulae tinctura) 20 mg

Citas sastāvdaļas ir: karboksimetilcelulozes nātrija sāls, želatīns, glicerīns, etilspirts, attīrīts ūdens.

**RINOGĒLS ārējais izskats un iepakojums**

Želejveida, necaurspīdīga, dzeltena masa ar patīkamu, atsvaidzinošu piparmētras un skuju koku smaržu. 20 g gela augsta blīvuma polietilēna trauciņā ar uzspiežamu vāciņu vai 15 g gela alumīnija tūbiņā ar uzskrūvējamu vāciņu, iepakoti kartona kastītē.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

SIA “Silvanols”

Kurbada iela 2a

LV-1009, Rīga, Latvija

Tālr.: +371 67142829

Fakss: +371 67142833

E-pasts: info@silvanols.lv

**Šī lietošanas instrukcija pēdējo reizi pārskatīta 02/2014**